แข่งกันมันหยด
ขณะนี้แบงก์วิ่งสู้ฟัดแข่งระดมเงินฝากกันอย่างหนัก
22 ก.ย. 2555

โดย...ฟ้าใส
ขณะนี้แบงก์วิ่งสู้ฟัดแข่งระดมเงินฝากกันอย่างหนัก 
ออกตัวแรงล่าสุดเป็น ธนาคารเพื่อการเกษตรและสหกรณ์การเกษตร (ธ.ก.ส.) แบงก์ขวัญใจเกษตรกร ออกแคมเปญจับกลุ่มวัยเกษียณ ด้วยการให้ดอกเบี้ยสูงลิ่วจนหลายคนอ้าปากค้าง 
“อรุณ เลิศวิไลย์” ผู้ช่วยผู้จัดการ ธ.ก.ส. บอกว่า โครงการเงินฝากเกษียณเปี่ยมสุข 3 ออกมาเพื่อเอาใจข้าราชการที่เกษียณอายุเป็นการเฉพาะ มีให้เลือก 2 ประเภท คือ ฝากยาว 4 ปี จ่ายผลตอบแทนขั้นบันได ปีแรก 3.3% และเพิ่มขึ้นทุกปี ปีที่ 4 จ่ายผลตอบแทน 4.6% เฉลี่ยจ่ายดอกเบี้ย 3.7% 
ฝากยาว 3 ปี ปีแรกจ่าย 3.2% ปีที่สอง 3.3% ปีสุดท้าย 4% เฉลี่ยจ่ายดอกเบี้ย 3.5% 
รับฝากขั้นต่ำ 1 แสนบาท ไม่จำกัดวงเงินสูงสุด เริ่มวันที่ 1 ต.ค.–16 พ.ย.นี้ ธ.ก.ส.ตั้งเป้าว่าจะโกยเงิน 3 หมื่นล้านบาท เต็มเมื่อไรปิดการรับฝากทันที 
เงินฝากชุดนี้ออกมาเพื่อเอาใจลูกค้าเก่าในโครงการเงินออมเกษียณเปี่ยมสุข 2 ที่จะครบกำหนดวันที่ 30 ก.ย.นี้ ที่มียอดเงินอยู่ 2.2 หมื่นล้านบาท จึงคาดว่าลูกค้าเก่าสนใจจะฝากต่อ 80% 
ปัจจุบัน ธ.ก.ส.มีเงินฝาก 8.46 แสนล้านบาท ลดลงจากที่มีเงินฝาก 8.87 หมื่นล้านบาท 
ธ.ก.ส.ว่าแรงแล้ว แต่ธนาคารอาคารสงเคราะห์แรงกว่า ออกเงินฝากประจำ 9 เดือน จ่ายดอกเบี้ย 3.59% ฉลองครบรอบ 59 ปี หมดเขตวันที่ 30 ก.ย.นี้
ขณะที่ธนาคารธนชาต ออกแคมเปญเงินฝากประจำโตไว 6 เดือน จ่ายดอกเบี้ยเฉลี่ย 3.33%
แข่งกันสนั่นเมืองจริงๆ